b'\n_START_ARTICLE_\nKura (sand\xc4\x97lys)\n_START_PARAGRAPH_\nKura (jap. \xe5\x80\x89 arba \xe8\x94\xb5)\xc2\xa0\xe2\x80\x93 tradicinis japoni\xc5\xa1kas sand\xc4\x97lys, skirtas saugoti brangesniems dalykams. Kura paprastai statoma i\xc5\xa1 med\xc5\xbeio, akmens ar molio. Kaimo vietov\xc4\x97se kuros daugiausia skirtos ry\xc5\xbeiams laikyti, paprastesn\xc4\x97s konstrukcijos ir i\xc5\xa1vaizdos. Miestuose kuros b\xc5\xabdavo sud\xc4\x97tingesn\xc4\x97s, tvirtesn\xc4\x97s, labiau dekoruotos, da\xc5\xbenai atsparios gaisrams, ypa\xc4\x8d, skirtos parako laikymui. Kuroje gal\xc4\x97jo b\xc5\xabti laikoma bet kas nuo ry\xc5\xbei\xc5\xb3 iki religini\xc5\xb3 reikmen\xc5\xb3, ta\xc4\x8diau b\xc5\xabtent dalykai, laikomi brangiais ir vertingais. Paprastiems, kasdieniams daiktams saugoti japonai statydavosi paprastesnius sand\xc4\x97lius ar pa\xc5\xa1i\xc5\xabres, vadinamus naya ar koya._NEWLINE_Pirmosios kuros atsirado Jajoi laikotarpiu ma\xc5\xbedaug 300\xc2\xa0m. pr. m. e.\xc2\xa0\xe2\x80\x93 300\xc2\xa0m. ir labiausiai i\xc5\xa1plito Ri\xc5\xabki\xc5\xab salose bei Amami O\xc5\xa1imoje. Nara laikotarpiu (710\xe2\x80\x93784\xc2\xa0m.) valstyb\xc4\x97 da\xc5\xbenai rinkdavo mokes\xc4\x8dius ry\xc5\xbeiais, ir jie b\xc5\xabdavo saugojami kurose. \xc4\xae Japonij\xc4\x85 at\xc4\x97jus budizmui, kurose prad\xc4\x97ta laikyti ir brangesnius religinius reikmenis ar s\xc5\xabtras. Pama\xc5\xbeu kura tapo statuso visuomen\xc4\x97je simboliu, turim\xc5\xb3 kur\xc5\xb3 kiekis, dydis ir i\xc5\xa1vaizda rod\xc4\x97 savininko turt\xc4\x85 bei pad\xc4\x97t\xc4\xaf visuomen\xc4\x97je. Turtingi pirkliai prad\xc4\x97jo statytis i\xc5\xa1taigingas, dideles, trij\xc5\xb3 auk\xc5\xa1t\xc5\xb3 kuras._NEWLINE_I\xc5\xa1skiriami keturi pagrindiniai kur\xc5\xb3 tipai: medin\xc4\x97 (rastin\xc4\x97), \xc5\xbeemin\xc4\x97\xc2\xa0\xe2\x80\x93 pastatyta i\xc5\xa1 pl\xc5\xabkto molio ant medinio karkaso, akmenin\xc4\x97\xc2\xa0\xe2\x80\x93 i\xc5\xa1 akmens blok\xc5\xb3, bei med\xc5\xbeio plok\xc5\xa1\xc4\x8di\xc5\xb3. Pastarosios b\xc5\xabdavo da\xc5\xbeniausiai statomos kaimuose, papras\xc4\x8diausios ir pigiausios pastatyti. Akmenin\xc4\x97s kuros prad\xc4\x97tos pla\xc4\x8diau statyti Edo laikotarpiu ir naudotos parakui, amunicijai laikyti. Pl\xc5\xabkto molio kuros buvo bene populiariausios d\xc4\x97l atsparumo ugniai, pastovios temperat\xc5\xabros palaikymo. Jos prad\xc4\x97tos statyti Heian laikotarpiu (794\xe2\x80\x931185\xc2\xa0m.), o i\xc5\xa1populiar\xc4\x97jo taip pat Edo laikotarpiu.'